中華民國

**中華民國**，在亞東之極，宣統三年革清舊命而立，是爲民國元年。先立於武昌，後都南京，立臨時政府。俟政府遷北京，遂開國會，舉袁世凱為大總統。世凱既平孫文之二次革命，遂以帝制自為。至袁氏卒，軍閥鏖戰未止，孫文乃立護法政府於穗，開護法國會。中國國民黨則南立國民政府，募國民革命軍而北伐，遂天下一。又開國民大會，立民選政府，憲政乃成。民國三十八年，失中原。六十年以前，天下皆以為中國，後無得逐鹿聯合國，中華人民共和國政府遂使天下不得謂之中國，故今多稱臺灣。代清之初，東以鴨綠江界朝鮮，隔東海望日本，北接俄羅斯。其西有巒，謂喜馬拉雅山，天下之巔也。而皆失於內戰，今僅得臺灣及其圜矣。

## 勢
立國之初，有二十二行省及兩地方。疆域廣大，略同於前清，狀若秋海棠，時列第二，惟次蘇俄。北洋之時，政治混亂，俟國民政府一天下，太倉日陳。

## 史

### 立國
甲午戰後，清室日衰，人心思變。清廷乃行變革，欲以固其邦基，然多不能合時宜，漢族志士多思革命。一八九四年十一月，孫文創興中會於檀香山，號令天下，首倡共和，志覆滿洲帝室。民前六年，與華興會、光復會等倂為中國同盟會，數言起義，革清舊命。

宣統三年秋，辛亥革命起，中華民國軍政府湖北都督府立，清廷令袁世凱將北洋軍往討之，未果。列省聞風而起，紛紛獨立，二十二省獨十七，皆使代表赴武昌，舉孫文為中華民國臨時大總統，中華民國遂立。文以北洋師臨武昌，遂遷南京。故曰民國肇基武昌，而成於南京。民國既立，廢皇帝，改以大總統理天下。中華民國臨時政府及臨時參議院，遂於南京成立，立中華民國臨時約法，以西元一九一二年為中華民國元年。與世凱議，使清帝退，則奉世凱為臨時大總統。世凱遂迫隆裕太后詔退，南方遂總統世凱，又都北京。清室退後，世凱優待之。

初，孫文與袁世凱議，若彼尊民主而反專制，則世凱可練中國百萬雄兵，而孫文能修中國萬里鐵路。然世凱食言，刺教仁，壞選舉。即位未久，即開國會，舉中華民國大總統，當舉。孫文怒，率國民黨與南方諸省兵而擊之，曰二次革命，旋敗。

世凱信楊度言，廢共和而稱皇帝，以復帝制。及為大總統，以立憲之名，廢臨時參議院，易以中華民國第一屆國會，分置參議院及眾議院，定中華民國約法，使大總統若帝。後僞造民意，眾臣勸進，自即帝位，號曰中華帝國，改元洪憲。雲南蔡鍔起而伐之，天下嚮應。世凱遂退，復為大總統，未幾病薨。

### 北洋軍政府
世凱將亡，副總統黎元洪舉大總統，黎元洪、段祺瑞相爭，終為清遺民張勳所圖，復辟清帝，後為祺瑞馬廠誓師討平。祺瑞自以再造共和，擅廢大法，文乃起於南粵，此後各方都督，皆相攻伐。其中大者，有皖系段祺瑞、直系馮玉祥、奉系張作霖，皆世凱舊部。南方則以滇、桂、粵三系為大。

初，世凱薨，元洪繼為總統，而以祺瑞爲國務總理，掌大權。恰逢一次世界大戰，歐洲諸國紛爭。此間，祺瑞以德師日暮，欲以中華協約國，欲還山東之失，而總統元洪不准，後國會決議對德宣戰。張勳復辟之時，擁立溥儀，元洪遂辭。歐戰既畢，巴黎和會遂間，協約國以山東之事，非會上所議，又以世凱嘗許以山東讓日本，罷其提議。聞於國人，皆怨而怒，罷學罷工罷市，以示不滿，皆歸咎於前外交總長曹汝霖，駐日公使陸宗輿，外交總長章宗祥，政府遂罷之以謝國人。事起於五月四日，史稱五四運動。事後中華外使拒和於德國，使山東之事不了。國內新文化運動又起，主革新中華，必以西化。一時中國大變，文言見棄而白話漸興，儒道皆為妖言，而西書充斥天下。中國共產黨立於此時。

### 南京政府

孫文自戰敗於北洋後，為討北賊，克己反思，重操革命。因而聯南省而征北洋，有護法護國諸役，皆敗。遂恨南北軍閥皆一丘之貉，乃自立軍政府於廣州，設黃埔軍校以練兵。未成而亡，遺言曰：「革命尚未成功，同志仍須努力。」

文既卒，蔣介石繼起。十五年七月一日誓師北伐，連下長沙、武昌、南京，復都於江左。中正素惡共產黨人，而其黨人，又自外交。十六年四月一日中正令清黨，捕殺共黨人。武漢以中正不法，乃自立新府，以抗寧府。後漢府亦惡於共黨，乃復合於寧府。史稱寧漢分合。

寧漢既和，中正復北向。十七年西北軍馮玉祥、晉系閻錫山投南，助中正圍攻北京。時中正道山東濟南，日本懼中華復一，乃襲國軍。中正使蔡公時問其故，五月三日日本強入其署，公時以日語斥日軍，為日軍所劓，又去其耳目舌，卒為所殺。隨員十七人皆死，並屠濟南城。中正以北伐事重，且和於日本，繞道北向。日本終於十八年東撤。史稱五三慘案。

北平既克。日本復為事於關外，起事皇姑屯以殺作霖，其子學良立。日本復恫脅以性命。學良對曰：「汝不知吾乃中國人。」乃投國軍。十七年六月十五日，國府宣北伐成。

北伐既成，而各方尙有不從者，內戰復起，中正領國軍，與國民軍、桂系、晉系戰於河南，史稱中原大戰，中正克之。其間共黨自立於江西瑞金，號中華蘇維埃共和國。中正五戰四敗，終以百萬之眾，輔以飛機，方得一勝。共黨西走，終合於陝西延安。

二十年，日本關東軍又為事，攻學良。學良自棄守，未撃而遷關內。東北為日本所據。日本誘前清廢帝溥儀以帝位，立之為滿洲國執政，東北乃失。獨馬占山等自為東北抗日聯軍，卒以無援宣敗。國人大震，而中正仍以剿共為先。

廿五年，學良督師於陝西，戰中共。共以國難在前，遂說學良以兵諫中正。十二月十二日，學良並楊虎城禁中正。中正允止剿共，一致抗日。學良護中正還都，為中正所囚。

廿六年，日本寇盧溝橋，抗戰遂起。日本以中國積弱百年，妄稱三月亡華，而中正以精銳塞於江左，痛擊日軍。雖敗，而士氣大振。舉國上下，皆致抗日。十二月，南京陷，繼為日本所屠。國府暫遷重慶，以蜀道畏途抗日。而河北、中原、江南、嶺南，皆為日本所佔。共黨於山中擊日軍，使日本難相支援。而終使百萬日師，陷於中國。

廿九年，汪精衛投日，自立新府於南京。翌年，日本襲美國，前後不能相顧，鏖戰又四載，乃於卅四年降。於是，國民政府據領臺灣。

外戰既定，中正數邀中共黨魁毛澤東等赴渝議謀國是。三十五年，草成《雙十協定》，奈何兩黨歧見日深，內戰乃又起焉。惟國府積弱，百業俱廢，生計不得，物價累高，共黨號以均平，遂得民心，復有蘇聯陰助，終進據中國，自立中華人民共和國。中正率餘部涉臺灣，欲從鄭成功之故。共黨本欲南渡，為美國所阻，遂不成焉。

### 國府播臺

此後中華民國在臺，以臺北為戰時所都。其先，民國已行民主於南京，唯遷臺後，中正以內戰未息，圖北伐終日，使政事為中正所專。中正薨，以子經國嗣，時人譏為「蔣家皇朝」，謂行天子之實也。經國薨後，李登輝繼起，後行民主於民國。

民國六十年十月二十五日，聯合國去之。八十九年，國民黨失於選舉，民主進步黨陳水扁舉為總統。初以興國家為號，後多言臺灣立國之事。在位八年，頗有民怨。九十七年，立法委員會選舉民進黨僅得十一席，國民黨為大。論者以其八年之政，失其民心之故。同年總統大選，民進黨再敗，而政復歸國民黨焉。水扁亦以涉貪瀆，見緝有司。

國民黨馬英九舉為總統。時寰宇金融海嘯，經濟不振，民心洶怨。英九復遣江丙坤通好於大陸，議兩岸之方針。大陸亦遣陳雲林報聘。在位八年，兩岸通好如一家，商賈往來者熙熙攘攘。然獨臺者多恥之，謂失卻國體、主權甚矣。九十九年，與大陸定雙邊經濟協議。一百有三年，公民據立法院以抗議，時人呼曰太陽花學運。是年九合一選舉，國民黨大敗，蓋盡失民心之故也。一百有五年總統大選，國民黨復大敗，政歸民進黨焉。今之總統者，民進黨主席蔡英文也。其政數年，雖是政黨變換，卻無新德再修，而至內政空轉，外交幾斷，「藍綠皆穢雜」之聲大起，為中華民國第三勢力之起始也。

## 政事

### 中樞
中華民國乃亞洲共和國之首也。政府蓋以民國之憲典、三民主義為本立。修憲後採半總統制，總統乃元首、兵事之統帥也。依國父孫文氏所創之五權憲法置行政、立法、司法、考試、監察五院以行政府權。憲典三修後，總統四年一任，舉國直選，允連任一，以協調五院之事務，並令總揆組閣之。

### 地方

蓋民國承自清制，具廿二省並蒙藏之地。省下分道，道下置縣。縣者，皆清世縣、州、府也，民國并合為一。蒙藏二地，改置蒙古、西藏、青海三地方，並多置特別區，以備建省。阿爾泰、塔爾巴哈台、伊犛並入新疆省。北伐後，廢諸道，改置專署，一署治數縣。特別區擢為省，地方要邑擢為直轄市。三十四年後，滿洲、臺灣皆復，又析置海南特別行政區，以備新省。時合有三十五省一特區，並蒙藏二地方，十二直轄市。內戰間，以數省置一公署，以應戰事，遷臺後皆廢，僅東南公署得存。

既遷臺，僅餘二省，而開府者有四，曰臺灣、福建、浙江、新疆。浙江省於四十四年不置，新疆省於八十一年不置。後擢臺北、高雄為直轄市。八十七年，虛臺閩二省，故至今中華民國雖列三十五省，實無一治事也。民國九十九年五都改制，一百零三年，擢桃園為直轄市，今實分直轄市六、市三、縣十三。

三十五省十二直轄市二地方一特區列如下。綏遠省治歸綏、熱河省治承德、遼北省治遼源、安東省治通化、松江省治牡丹江、合江省治佳木斯、遼寧省治瀋陽、吉林省治吉林市、察哈爾省治張垣、河北省治清苑、山西省治陽曲、黑龍江省治北安、嫩江省治齊齊哈爾、興安省治海拉爾、江蘇省治鎮江、安徽省治合肥、浙江省治杭州、福建省治福州、江西省治南昌、山東省治濟南、河南省治開封、湖北省治武昌、湖南省治長沙、廣東省治廣州、廣西省治桂林、四川省治成都、貴州省治貴陽、雲南省治昆明、西康省治康定、陜西省治西安、甘肅省治蘭州、青海省治西寧、寧夏省治銀川、新疆省治迪化、臺灣省治臺北。以上三十五省。西藏地方治拉薩、蒙古地方治庫倫。以上二地方。海南特別行政區治海口。哈爾濱、瀋陽、大連、北平、天津、上海、南京、青島、漢口、廣州、重慶、西安為直轄市，隸行政院。

宮闕既遷，省府亦流，浙江省府遷大陳，福建省府遷金門，臺灣省府遷南投，新疆省府遷臺北。雖然，治所猶未更也。

今實分二十二部如下：
*六直轄市：臺北市、新北市、高雄市、臺南市、臺中市、桃園市。
*臺灣省三市：基隆市、新竹市、嘉義市。
*臺灣省十一縣：新竹縣、苗栗縣、彰化縣、南投縣、雲林縣、嘉義縣、屏東縣、宜蘭縣、花蓮縣、臺東縣、澎湖縣。
*福建省二縣：金門縣、連江縣。

### 國交
中華民國今有十二邦交國：
*共和國：巴拉圭、貝里斯、瓜地馬拉、海地、聖克里斯多福及尼維斯、聖露西亞、聖文森及格瑞那丁、馬紹爾群島、帛琉、吐瓦魯
*君主國：梵蒂岡、史瓦帝尼